ΚΟΙΝΗ ΘΕΣΗ (ΕΚ) αριθ. 18/1999

που καθορίστηκε από το Συμβούλιο στις 23 Φεβρουαρίου 1999 για την έκδοση της απόφασης .../.../ΕΚ του Συμβουλίου για την καθιέρωση συστήματος παρακολούθησης των μέσων όρων των ειδικών εκπομπών CO2 από τα νέα επιβατηγά αυτοκίνητα

(1999/C 123/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Σ παράγραφος 1,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας σύμφωνα με τη διαδικασία που ορίζεται στο άρθρο 189 Γ της συνθήκης(3),

Εκτιμώντας:

(1) ότι ο βασικός στόχος της σύμβασης-πλαισίου των Ηνωμένων Εθνών για τις κλιματικές μεταβολές είναι να σταθεροποιηθούν οι συγκεντρώσεις αερίων θερμοκηπίου στην ατμόσφαιρα σε επίπεδο τέτοιο ώστε να προλαμβάνεται επικίνδυνη ανθρωπογενής παρεμβολή στο κλιματικό σύστημα·

(2) ότι κατά το πρωτόκολλο του Κιότο, επισυναπτόμενο στη συμφωνία-πλαίσιο του ΟΗΕ που συμφωνήθηκε τον Δεκέμβριο 1997 στη διάσκεψη του Κιότο, η Κοινότητα δέχθηκε το στόχο μείωσης των εκπομπών της στην περίοδο 2008-2012, όσον αφορά μια δέσμη αερίων θερμοκηπίου, κατά 8 % εν σχέσει προς τα επίπεδα του 1990·

(3) ότι το πρωτόκολλο του Κιότο απαιτεί να έχουν επιτύχει τα συμβαλλόμενα μέρη του παραρτήματος I του πρωτοκόλλου, έως το 2005, αποδεδειγμένη πρόοδο ως προς τις δεσμεύσεις τους·

(4) ότι η απόφαση 93/389/ΕΟΚ(4) καθιέρωσε μηχανισμό παρακολούθησης των εκπομπών CO2 και άλλων εκπομπών αερίων που συμβάλλουν στο φαινόμενο θερμοκηπίου στην Κοινότητα·

(5) ότι, αναγνωρίζοντας τη σημασία των επιβατικών αυτοκινήτων ως πηγής εκπομπών CO2, η Επιτροπή πρότεινε κοινοτική στρατηγική μείωσης των εκπομπών CO2 από τα αυτοκίνητα αυτά και βελτίωσης της οικονομίας καυσίμου· ότι, στα συμπεράσματα της 25 Ιουνίου 1996, το Συμβούλιο εξέφρασε ικανοποίηση για την προσέγγιση της Επιτροπής·

(6) ότι το Ευρωπαϊκό Κοινοβούλιο και το Συμβούλιο είχαν διατυπώσει ένα στόχο 120 g/km (5 λίτρα/100 χιλιόμετρα για βενζινοκινητήρες και 4,5 λίτρα/100 χιιλόμετρα για πετρελαιοκινητήρες) ως μέση τιμή για τις εκπομπές CO2 το 2005 (2010 το αργότερο)·

(7) ότι οι ειδικές εκπομπές CO2 των νέων επιβατηγών αυτοκινήτων μετρούνται με εναρμονισμένο τρόπο στην Κοινότητα, σύμφωνα με τη μέθοδο που καθορίζεται στην οδηγία 80/1268/ΕΟΚ του Συμβουλίου, της 16ης Δεκεμβρίου 1980, σχετικά με τις εκπομπές διοξειδίου του άνθρακος και την κατανάλωση καυσίμων των οχημάτων με κινητήρα(5)·

(8) ότι είναι αναγκαίο να καθιερωθούν διαδικασίες παρακολούθησης των ειδικών εκπομπών CO2 των νέων επιβατηγών αυτοκινήτων που πωλούνται σε ολόκληρη την Κοινότητα, προκειμένου να ελέγχεται η αποτελεσματικότητα της κοινοτικής στρατηγικής όπως αναφέρεται στην ανακοίνωση της Επιτροπής της 20ής Δεκεμβρίου 1995, καθώς και η εφαρμογή των ρητών δεσμεύσεων που έχουν αναληφθεί από οργανώσεις κατασκευαστών αυτοκινήτων·

(9) ότι, για τους σκοπούς της παρούσας απόφασης, θα πρέπει να συλλέγονται από τα κράτη μέλη μόνον επίσημα στοιχεία που είναι σύμφωνα με την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους(6)·

(10) ότι στην οδηγία 70/156/ΕΟΚ προβλέπεται ότι ο κατασκευαστής συντάσσει πιστοποιητικό πιστότητας το οποίο πρέπει να συνοδεύει κάθε νέο επιβατηγό αυτοκίνητο και ότι τα κράτη μέλη πρέπει να επιτρέπουν τη χορήγηση άδειας κυκλοφορίας και τη θέση σε κυκλοφορία ενός νέου επιβατηγού αυτοκινήτου μόνον όταν αυτό συνοδεύεται από έγκυρο πιστοποιητικό πιστότητας·

(11) ότι πρόθεση της παρούσας απόφασης δεν είναι να εναρμονίσει τα εθνικά συστήματα χορήγησης αδειών κυκλοφορίας των οχημάτων, αλλά να βασιστεί σε αυτά ώστε να συγκεντρωθεί ένας ελάχιστος αριθμός στοιχείων τα οποία απαιτούνται για τη σωστή λειτουργία ενός κοινοτικού συστήματος με το οποίο θα παρακολουθούνται οι μέσοι όροι των ειδικών εκπομπών CO2 των νέων επιβατηγών αυτοκινήτων·

(12) ότι είναι σκόπιμο να συμπεριληθούν όλα τα νέα επιβατηγά αυτοκίνητα τα κινούμενα μέσω εναλλακτικής πηγής ενέργειας που εμπίπτουν στο πεδίο εφαρμογής της οδηγίας 70/156/ΕΟΚ·

(13) ότι το σύστημα παρακολούθησης θα πρέπει να ισχύει μόνο για τα νέα επιβατηγά αυτοκίνητα στα οποία πρόκειται να χορηγηθεί για πρώτη φορά άδεια κυκλοφορίας στην Κοινότητα, τα οποία δεν έχουν λάβει αλλού άδεια κυκλοφορίας·

(14) ότι είναι αναγκαία η διατήρηση επαφής μεταξύ Επιτροπής και κρατών μελών όσον αφορά τον έλεγχο της ποιότητας των στοιχείων ώστε να διασφαλίζεται ικανοποιητική εφαρμογή της εν λόγω απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την παρούσα απόφαση καθιερώνεται σύστημα για την παρακολούθηση του μέσου όρου των ειδικών εκπομπών CO2 των νέων επιβατικών αυτοκινήτων που λαμβάνουν άδεια κυκλοφορίας στην Κοινότητα. Ισχύει μόνο για τα επιβατικά αυτοκίνητα που λαμβάνουν άδεια κυκλοφορίας στην Κοινότητα για πρώτη φορά, τα οποία δεν έχουν λάβει αλλού άδεια κυκλοφορίας.

Άρθρο 2

Για τους σκοπούς της παρούσας απόφασης νοείται ως:

1. "επιβατηγό αυτοκίνητο": κάθε μηχανοκίνητο όχημα της κατηγορίας Μ1, όπως ορίζεται στο παράρτημα II της οδηγίας 70/156/ΕΟΚ, το οποίο εμπίπτει στο πεδίο εφαρμογής της οδηγίας 80/1268/ΕΟΚ. Δεν περιλαμβάνονται τα οχήματα που εμπίπτουν στο πεδίο εφαρμογής της οδηγίας 92/61/ΕΟΚ(7), ούτε τα οχήματα ειδικών χρήσεων, όπως ορίζονται στη δεύτερη περίπτωση του άρθρου 4 παράγραφος 1 στοιχείο α) της οδηγίας 70/156/ΕΟΚ·

2. "πρωτοταξινομούμενο αυτοκίνητο": κάθε επιβατηγό αυτοκίνητο που λαμβάνει άδεια κυκλοφορίας για πρώτη φορά στην Κοινότητα. Αποκλείονται σαφώς τα οχήματα που λαμβάνουν άδεια κυκλοφορίας εκ νέου σε δεύτερο κράτος μέλος ή που έχουν ήδη λάβει άδεια κυκλοφορίας εκτός Κοινότητας·

3. "πιστοποιητικό πιστότητας": το πιστοποιητικό που προσδιορίζεται στο άρθρο 6 της οδηγίας 70/156/ΕΟΚ·

4. "ειδική εκπομπή CO2" για ένα δεδομένο επιβατικό αυτοκίνητο: η εκπομπή που μετριέται σύμφωνα με την οδηγία 80/1268/ΕΟΚ, αναφέρεται στο παράρτημα VIII της οδηγίας 70/156/ΕΟΚ και επισυνάπτεται στην τεκμηρίωση έγκρισης τύπου·

5. "κατασκευαστής": το πρόσωπο ή ο φορέας που είναι υπεύθυνος έναντι της εγκρίνουσας αρχής για όλες τις πτυχές της διαδικασίας έγκρισης τύπου και για την εξασφάλιση της πιστότητας της παραγωγής. Δεν είναι απαραίτητο το πρόσωπο ή ο φορέας να συμμετέχει άμεσα σε όλες τις φάσεις της κατασκευής του οχήματος, του συστήματος, του εξαρτήματος ή της τεχνικής ενότητας που αποτελεί αντικείμενο της διαδικασίας έγκρισης·

6. "μάρκα": η εμπορική επωνυμία του κατασκευστή, η οποία αναφέρεται στο πιστοποιητικό πιστότητας και στην τεκμηρίωση έγκρισης τύπου·

7. "μέγιστη καθαρή ισχύς" των νέων επιβατηγών αυτοκινήτων: η μέγιστη ισχύς του κινητήρα που δηλώνεται στο πιστοποιητικό πιστότητας και στην τεκμηρίωση έγκρισης τύπου και μετράται σύμφωνα με τις διατάξεις της οδηγίας 89/1269/ΕΟΚ του Συμβουλίου(8)·

8. "μάζα": η μάζα του έτοιμου για κυκλοφορία αυτοκινήτου με το αμάξωμα, όπως αναφέρεται στο πιστοποιητικό πιστότητας και στην τεκμηρίωση έγκρισης τύπου και ορίζεται στο σημείο 2.6 του παραρτήματος I της οδηγίας 70/156/ΕΟΚ·

9. "κυβισμός κινητήρα": ο κυβισμός του κινητήρα όπως αναφέρεται στο πιστοποιητικό πιστότητας και στην τεκμηρίωση έγκρισης τύπου·

10. "τύπος καυσίμου": ο τύπος καυσίμου για τον οποίο το αυτοκίνητο έλαβε αρχικά έγκριση τύπου και ο οποίος αναγράφεται στο πιστοποιητικό πιστότητας και στην τεκμηρίωση έγκρισης τύπου·

11. "αρχείο ταξινόμησης": ένα ηλεκτρονικό αρχείο που περιέχει πληροφορίες σχετικά με την άδεια κυκλοφορίας ενός συγκεκριμένου επιβατηγού αυτοκινήτου·

12. "τύπος", "παραλλαγή" και "έκδοση": τα διαφοροποιημένα οχήματα ενός δεδομένου τύπου που δηλώνονται από τον κατασκευαστή, όπως περιγράφεται στο παράρτημα II Β της οδηγίας 70/156/ΕΟΚ, και εξατομικεύονται από τα αλφαριθμητικά διακριτικά τύπου, παραλλαγής και έκδοσης·

13. "όχημα εναλλακτικής πηγής ενέργειας": κάθε όχημα με κινητήρα της κατηγορίας Μ1, όπως ορίζεται στο παράρτημα II της οδηγίας 70/156/ΕΟΚ, το οποίο δεν εμπίπτει στο πεδίο εφαρμογής της οδηγίας 80/1268/ΕΟΚ·

14. "τεκμηρίωση έγκρισης τύπου": το πληροφοριακό τεύχος που περιέχει τον πληροφοριακό φάκελο, το πιστοποιητικό έγκρισης τύπου και τα αποτελέσματα των δοκιμών που αποστέλλουν οι εθνικές αρχές έγκρισης τύπου στις αντίστοιχες αρχές των άλλων κρατών μελών σύμφωνα με τις διατάξεις του άρθρου 4 παράγραφοι 5 και 6 της οδηγίας 70/156/ΕΟΚ.

Άρθρο 3

1. Για τους σκοπούς της καθιέρωσης του συστήματος που αναφέρεται στο άρθρο 1, τα κράτη μέλη συλλέγουν τις πληροφορίες που περιγράφονται στο παράρτημα I για κάθε επιβατικό αυτοκίνητο που αναφέρεται στο άρθρο αυτό και το οποίο λαμβάνει άδεια κυκλοφορίας στην επικράτειά τους.

2. Τα κράτη μέλη λαμβάνουν τις πληροφορίες που αναφέρονται στην παράγραφο 1, είτε από την κοινοτική τεκμηρίωση έγκρισης τύπου είτε από το πιστοποιητικό πιστότητας.

3. Τα κράτη μέλη είναι υπεύθυνα για την εγκυρότητα και την ποιότητα των στοιχείων που συλλέγουν. Τα κράτη μέλη λαμβάνουν υπόψη τις πιθανές πηγές σφάλματος που περιγράφονται στο παράρτημα II, λαμβάνουν μέτρα για να ελαχιστοποιήσουν αυτά τα σφάλματα και κοινοποιούν στην Επιτροπή μια εκτίμηση, προϊόν στατιστικής ανάλυσης ή άλλων μεθόδων, του ποσοστού των ανακριβών στοιχείων μαζί με την έκθεση που αναφέρεται στο άρθρο 4 παράγραφος 4.

4. Τα κράτη μέλη λαμβάνουν μέτρα για τη βελτίωση της ποιότητας των στοιχείων που συλλέγουν, ενημερώνουν δε σχετικά την Επιτροπή όταν τους το ζητήσει. Βάσει των πληροφοριών αυτών, η Επιτροπή δύναται, σε συνεννόηση με το οικείο κράτος μέλος, να προτείνει προς μελέτη στο κράτος αυτό μέτρα για την περαιτέρω βελτίωση της ποιότητας των στοιχείων. Βάσει των ανωτέρω, το κράτος μέλος ενημερώνει την Επιτροπή για τις τυχόν επόμενες ενέργειες στις οποίες θα προβεί προκειμένου να βελτιώσει την ποιότητα των δεδομένων.

Άρθρο 4

1. Για κάθε ημερολογιακό έτος τα κράτη μέλη προσδιορίζουν, για κάθε κατασκευαστή και για το σύνολο των κατασκευαστών, τα ακόλουθα στοιχεία σύμφωνα με τις μεθόδους που περιγράφονται στο παράρτημα III:

α) για κάθε τύπο καυσίμου χωριστά:

i) το συνολικό αριθμό των πρωτοταξινομούμενων επιβατικών αυτοκινήτων, κατά τα οριζόμενα στο παράρτημα III σημείο 1·

ii) τους μέσους όρους των ειδικών εκπομπών CO2 των πρωτοταξινομούμενων επιβατικών αυτοκινήτων, κατά τα οριζόμενα στο παράρτημα III σημείο 2·

β) για κάθε τύπο καυσίμου και κάθε ξεχωριστή κατηγορία εκπομπών CO2 κατά τα οριζόμενα στο παράρτημα III σημείο 3:

i) τον αριθμό των πρωτοταξινομούμενων επιβατικών αυτοκινήτων και

ii) το μέσο όρο των ειδικών εκπομπών CO2, κατά τα οριζόμενα στο παράρτημα III σημείο 3 δεύτερο εδάφιο·

γ) για κάθε τύπο καυσίμου και για κάθε ξεχωριστή κατηγορία μάζας, κατά τα οριζόμενα στο παράρτημα III σημείο 4:

i) τον αριθμό των πρωτοταξινομούμενων επιβατηγών αυτοκινήτων·

ii) το μέσο όρο των ειδικών εκπομπών CO2, κατά τα οριζόμενα στο παράρτημα III σημείο 4 τρίτο εδάφιο·

iii) τη μέση μάζα, κατά τα οριζόμενα στο παράρτημα III σημείο 4 δεύτερο εδάφιο(9)·

δ) για κάθε τύπο καυσίμου και για κάθε ξεχωριστή κατηγορία μέγιστης καθαρής ισχύος κατά τα οριζόμενα στο παράρτημα III σημείο 5:

i) τον αριθμό των πρωτοταξινομούμενων επιβατηγών αυτοκινήτων·

ii) το μέσο όρο των ειδικών εκπομπών CO2, κατά τα οριζόμενα στο παράρτημα III σημείο 5 τρίτο εδάφιο·

iii) τη μέση μέγιστη καθαρή ισχύ, κατά τα οριζόμενα στο παράρτημα III σημείο 5 δεύτερο εδάφιο·

ε) για κάθε τύπο καυσίμου και κατηγορία κυβισμού κινητήρα, κατά τα οριζόμενα στο παράρτημα III σημείο 6:

i) τον αριθμό των πρωτοταξινομούμενων επιβατηγών αυτοκινήτων·

ii) το μέσο όρο των ειδικών εκπομπών CO2, κατά τα οριζόμενα στο παράρτημα III σημείο 6 τρίτο εδάφιο·

iii) το μέσο κυβισμό του κινητήρα, κατά τα οριζόμενα στο παράρτημα III σημείο 6 δεύτερο εδάφιο.

2. Επιπλέον, όσον αφορά τα οχήματα εναλλακτικής πηγής ενέργειας, τα κράτη μέλη προσδιορίζουν τον αριθμό των οχημάτων αυτών που λαμβάνουν άδεια κυκλοφορίας στο έδαφός τους.

3. Αν ο τρόπος μέτρησης της μάζας των οχημάτων που λαμβάνουν άδεια κυκλοφορίας στο έδαφός τους ποικίλλει, τα κράτη μέλη ενημερώνουν σχετικά την Επιτροπή.

4. Τα στοιχεία που αναφέρονται στις παραγράφους 1 και 2 διαβιβάζονται ετησίως στην Επιτροπή από τα κράτη μέλη. Η πρώτη διαβίβαση πραγματοποιείται το αργότερο έως την 1η Ιουλίου 2001. Οι μεταγενέστερες διαβιβάσεις ολοκληρώνονται μέχρι την 1η Απριλίου για τα στοιχεία παρακολούθησης που συλλέχθηκαν κατά το προηγούμενο ημερολογιακό έτος. Τα στοιχεία διαβιβάζονται υπό τη μορφή που καθορίζεται στο παράρτημα IV.

5. Αν τους το ζητήσει η Επιτροπή, τα κράτη μέλη διαβιβάζουν επίσης το σύνολο των στοιχείων που συλλέγονται σύμφωνα με το άρθρο 3.

Άρθρο 5

Τα κράτη μέλη ορίζουν μια αρχή αρμόδια για τη συλλογή και διαβίβαση των πληροφοριών παρακολούθησης και ενημερώνουν την Επιτροπή σχετικά το αργότερο έξι μήνες αφότου τεθεί σε ισχύ η παρούσα απόφαση.

Άρθρο 6

Τα κράτη μέλη υποβάλλουν έκθεση στην Επιτροπή, το αργότερο έξι μήνες αφότου τεθεί σε ισχύ η παρούσα απόφαση, σχετικά με τον τρόπο με τον οποίο σκοπεύουν να εφαρμόσουν τις διατάξεις της.

Άρθρο 7

Η Επιτροπή υποβάλλει έκθεση στο Συμβούλιο το αργότερο έως τις 31 Δεκεμβρίου 2003 σχετικά με τη λειτουργία του συστήματος παρακολούθησης που καθιερώνεται με την παρούσα απόφαση.

Άρθρο 8

Για κάθε ημερολογιακό έτος, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση βασιζόμενη στα στοιχεία παρακολούθησης που λαμβάνει από τα κράτη μέλη.

Άρθρο 9

Η παρούσα απόφαση απευθύνεται στα κράτη μέλη.

...,

Για το Συμβούλιο

Ο Πρόεδρος

...

(1) ΕΕ C 231 της 23.7.1998, σ. 6.

(2) ΕΕ C 40 της 15.2.1999, σ. 8.

(3) Γνώμη του Ευρωπαϊκού Κοινοβουλίου της 17ης Δεκεμβρίου 1998 (ΕΕ C 98 της 9.4.1999), κοινή θέση του Συμβουλίου της 23ης Φεβουαρίου 1999 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευτεί στην Επίσημη Εφημερίδα).

(4) Απόφαση 93/389/ΕΟΚ του Συμβουλίου, της 24ης Ιουνίου 1993, για ένα μηχανισμό παρακολούθησης των εκπομπών CO2 και άλλων αερίων που συμβάλλουν στο φαινόμενο του θερμοκηπίου στην Κοινότητα (ΕΕ L 167 της 9.7.1993, σ. 31).

(5) ΕΕ L 375 της 31.12.1980, σ. 36· οδηγία όπως τροποποιήθηκε τελευταία από την οδηγία 93/116/ΕΚ της Επιτροπής (ΕΕ L 329 της 30.12.1993, σ. 39).

(6) ΕΕ L 42 της 23.2.1970, σ. 1· οδηγία όπως τροποποιήθηκε τελευταία από την οδηγία 98/91/ΕΚ του Ευρωπαϊκού Κοινοβουλίου και του Συμβουλίου (ΕΕ L 11 της 16.11.1999, σ. 25).

(7) Οδηγία 92/61/ΕΟΚ του Συμβουλίου, της 30ής Ιουνίου 1992, περί εγκρίσεως τύπου των δικύκλων ή τρικύκλων οχημάτων με κινητήρα (ΕΕ L 225 της 10.8.1992, σ. 72)· οδηγία όπως τροποποιήθηκε τελευταία από την πράξη προσχώρησης του 1994.

(8) Οδηγία 80/1269/ΕΟΚ του Συμβουλίου, της 16ης Δεκεμβρίου 1980, περί προσεγγίσεως των νομοθεσιών των κρατών μελών σχετικά με την ισχύ των κινητήρων των οχημάτων με κινητήρα (ΕΕ L 375 της 31.12.1980, σ. 46)· οδηγία όπως τροποποιήθηκε τελευταία από την οδηγία 97/21/ΕΚ (ΕΕ L 125 της 16.5.1997, σ. 31).

(9) Αν η μάζα του επιβατηγού αυτοκινήτου, όπως αναγράφεται στην τεκμηρίωση της έγκρισης τύπου και στο πιστοποιητικό πιστότητας, δίδεται με μια μέγιστη και μια ελάχιστη τιμή, τα κράτη μέλη διαβιβάζουν μόνο τη μέγιστη τιμή της μάζας του συγκεκριμένου αυτοκινήτου.

ΠΑΡΑΡΤΗΜΑ I

Στοιχεία που συλλέγονται και διαβιβάζονται από τα κράτη μέλη για τους σκοπούς του συστήματος παρακολούθησης των εκπομπών CO2 των νέων επιβατηγών αυτοκινήτων

Προκειμένου να λειτουργήσει ένα σύστημα παρακολούθησης των ειδικών εκπομπών CO2 των νέων επιβατηγών αυτοκινήτων σε κοινοτική κλίμακα, τα κράτη μέλη συλλέγουν έναν ελάχιστο αριθμό πληροφοριών για κάθε νέο πρωτοταξινομούμενο στην Κοινότητα επιβατηγό αυτοκίνητο. Μόνο τα καύσιμα και τα προωστικά συστήματα που περιλαμβάνονται στην κοινοτική νομοθεσία περί έγκρισης τύπου λαμβάνονται υπόψη.

Όταν ένα νέο επιβατηγό αυτοκίνητο πρωτοταξινομείται στην Κοινότητα, συλλέγονται και καταγράφονται από τα μέλη τα ακόλουθα στοιχεία:

- ειδικές εκπομπές CO2 (g/km),

- τύπος καυσίμου (π.χ. βενζίνη, πετρέλαιο ντίζελ),

- κατασκευαστής,

- μάζα (kg),

- μέγιστη καθαρή ισχύς (kW),

- κυβισμός κινητήρα (cm3).

ΠΑΡΑΡΤΗΜΑ II

Ποιότητα και ακρίβεια των στοιχείων

1. Εισαγωγή

Οι κατασκευαστές μπορούν να διαφοροποιήσουν τους τύπους επιβατικών αυτοκινήτων τους σε παραλλαγές και, περαιτέρω ακόμα, σε εκδόσεις. Για οποιοδήποτε δεδομένο αυτοκίνητο τα ακριβέστερα στοιχεία για τις εκπομπές CO2 είναι αυτά που αναφέρονται στη συγκεκριμένη έκδοση στην οποία το αυτοκίνητο ανήκει. Για τους σκοπούς του συστήματος παρακολούθησης, τα κράτη μέλη πρέπει επομένως να συλλέγουν μόνο τα στοιχεία που αφορούν κάθε συγκεκριμένη έκδοση.

2. Χρήση της τεκμηρίωσης έγκρισης τύπου ως πηγής στοιχείων παρακολούθησης

α) Οι πληροφορίες που χρησιμοποιούνται για τους σκοπούς της παρακολούθησης των εκπομπών CO2 των αυτοκινήτων (ή εισάγονται σε ηλεκτρονικές βάσεις δεδομένων για μεταγενέστερη χρήση σε σύστημα παρακολούθησης των εκπομπών CO2 των αυτοκινήτων) πρέπει να προέρχονται από το επίσημο δελτίο πληροφοριών που συνοδεύει την κοινοποίηση της χορήγησης της έγκρισης τύπου όπως αυτό αποστέλλεται από τις εθνικές αρχές έγκρισης τύπου στα κράτη μέλη, σύμφωνα με την οδηγία 70/156/ΕΟΚ.

β) Το δελτίο πληροφοριών που αποστέλλουν οι εθνικές αρχές έγκρισης τύπου μπορεί να περιέχει στοιχεία που αφορούν πολλές διαφορετικές εκδόσεις. Είναι επομένως σημαντικό να προσδιορίζονται σωστά στο δελτίο πληροφοριών τα κατάλληλα στοιχεία για κάθε νέο επιβατικό αυτοκίνητο που καλύπτεται από τις διατάξεις της παρούσας απόφασης. Τα στοιχεία για μια συγκεκριμένη έκδοση πρέπει επομένως να επιλέγονται βάσει των αριθμών "τύπου", "παραλλαγής" και "έκδοσης", όπως εμφανίζονται στο πιστοποιητικό πιστότητας. Το πιστοποιητικό πιστότητας περιέχει απαραιτήτως στοιχεία σχετικά με τη συγκεκριμένη έκδοση ενός δεδομένου τύπου αυτοκινήτου.

3. Πιθανές πηγές σφάλματος

α) Εξαγωγή των στοιχείων που αφορούν μια συγκεκριμένη έκδοση από την τεκμηρίωση της έγκρισης τύπου

Η χρήση της τεκμηρίωσης έγκρισης τύπου ως πηγής των στοιχείων παρακολούθησης για τους σκοπούς της παρούσας απόφασης εμπερικλείει δύο σημαντικές πιθανές πηγές σφάλματος. Η πρώτη αφορά τη μεταφορά των στοιχείων που περιέχονται στο φάκελο πληροφοριών από γραπτή σε ηλεκτρονική μορφή για να χρησιμοποιηθούν σε βάση δεδομένων η οποία περιέχει τα σχετικά με την έγκριση τύπου στοιχεία. Αυτή η πηγή σφάλματος αφορά κυρίως ανθρώπινο λάθος. Η δεύτερη αφορά την ορθή ανάκτηση στοιχείων από τις ηλεκτρονικές βάσεις δεδομένων που περιέχουν τα σχετικά με την έγκριση τύπου στοιχεία. Τα στοιχεία που αφορούν τη σωστή έκδοση πρέπει να προσδιορίζονται στις βάσεις αυτές μόνο με το συνδυασμό των αριθμών τύπου, παραλλαγής και έκδοσης που περιέχονται στο πιστοποιητικό πιστότητας.

β) Μεταφορά στοιχείων από το πιστοποιητικό πιστότητας σε ηλεκτρονικό αρχείο ταξινόμησης

Όταν τα στοιχεία λαμβάνονται από το χάρτινο πιστοποιητικό πιστότητας και εισάγονται σε ηλεκτρονικό αρχείο ταξινόμησης, κατά τη διαδικασία ταξινόμησης ενός νέου επιβατικού αυτοκινήτου, υπάρχει κίνδυνος να εισαχθούν ανακριβή στοιχεία, το πιθανότερο λόγω ανθρώπινου λάθους.

γ) Αυτοματοποιημένη μεταφορά στοιχείων από τους κατασκευαστές στις αρχές ταξινόμησης

Σε μερικά κράτη μέλη, οι κατασκευαστές καλούνται να διαβιβάζουν τα στοιχεία που περιέχονται στο πιστοποιητικό πιστότητας στις αρχές ταξινόμησης (ή απευθείας στα αρχεία ταξινόμησης) με ηλεκτρονικό τρόπο. Υπάρχει φυσικά η πιθανότητα να διαβιβαστούν ανακριβή στοιχεία και θα πρέπει επομένως να επικυρώνεται η αξιοπιστία των συστημάτων.

ΠΑΡΑΡΤΗΜΑ III

Μεθοδολογία για τον προσδιορισμό των πληροφοριών παρακολούθησης των εκπομπών CO2 των νέων επιβατικών αυτοκινήτων

Στο παρόν παράρτημα περιγράφονται οι πληροφορίες παρακολούθησης που πρέπει να κοινοποιούνται στην Επιτροπή. Οι πληροφορίες παρακολούθησης προέρχονται από επεξεργασία των στοιχείων που συλλέγονται κατά την πρώτη ταξινόμηση των νέων επιβατικών αυτοκινήτων (τα στοιχεία που αναφέρονται στο παράρτημα I) σύμφωνα με τις μεθόδους που περιγράφονται κατωτέρω. Η ακριβής μορφή υπό την οποία πρέπει να κοινοποιούνται αυτές οι πληροφορίες στην Επιτροπή περιγράφεται στο παράρτημα IV.

Μόνο τα καύσιμα και τα προωστικά συστήματα που περιλαμβάνονται στην κοινοτική νομοθεσία περί έγκρισης τύπου λαμβάνονται προς το παρόν υπόψη. Στο σύστημα παρακολούθησης περιλαμβάνονται μόνον οι πληροφορίες σχετικά με τα νέα επιβατικά αυτοκίνητα που δεν έχουν ήδη ταξινομηθεί στην Κοινότητα. Τα επιβατικά αυτοκίνητα που έχουν ταξινομηθεί προγενέστερα εντός της Κοινότητας ή αλλού αποκλείονται ρητώς από τις διατάξεις της παρούσας απόφασης.

1. Αριθμός πρωτοταξινομούμενων επιβατικών αυτοκινήτων, με διάκριση ανά τύπο καυσίμου (Nf)

Για κάθε χωριστό τύπο καυσίμου (π.χ. βενζίνη και πετρέλαιο ντίζελ), τα κράτη μέλη προσδιορίζουν τον αριθμό νέων επιβατικών αυτοκινήτων που ταξινομούνται (λαμβάνουν άδεια κυκλοφορίας) για πρώτη φορά στην επικράτειά τους. Για κάθε τύπο καυσίμου f, ο αριθμός νέων επιβατικών αυτοκινήτων που ταξινομούνται για πρώτη φορά συμβολίζεται ως Nf.

2. Μέσες ειδικές εκπομπές CO2 πρωτοταξινομούμενων αυτοκινήτων για κάθε τύπο καυσίμου (Sf,ave)

Ο μέσος όρος των ειδικών εκπομπών CO2 όλων των πρωτοταξινομούμενων αυτοκινήτων για κάθε τύπο καυσίμου (ο οποίος συμβολίζεται ως Sf,ave) προσδιορίζεται από το άθροισμα των ειδικών εκπομπών CO2 κάθε μεμονωμένου πρωτοταξινομούμενου αυτοκινήτου ενός συγκεκριμένου τύπου καυσίμου Sf, διαιρούμενο με το συνολικό αριθμό αυτοκινήτων νέας ταξινόμησης του ίδιου τύπου καυσίμου Nf.

>ΑΝΑΦΟΡΑ ΣΕ ΓΡΑΦΙΚΟ>

3. Κατανομή των εκπομπών CO2 των νέων επιβατικών αυτοκινήτων

Πρέπει να καταγράφεται ο αριθμός των επιβατικών αυτοκινήτων νέας ταξινόμησης για κάθε τύπο καυσίμου τα οποία εμπίπτουν σε καθεμία από τις ακόλουθες κατηγορίες εκπομπών CO2: < 60, 60-80, 81-100, 101-120, 121-140, 141-160, 161-180, 181-200, 201-250, 251-300, 301-350, 351-450 êáé > 450 g/km.

Αν Nf,c είναι ο αριθμός νέων αυτοκινήτων μιας συγκεκριμένης κατηγορίας c εκπομπών CO2 και ενός συγκεκριμένου τύπου καυσίμων f, τότε ο μέσος όρος Cf,c,ave των εκπομπών CO2 αυτών των οχημάτων υπολογίζεται ως το άθροισμα των εκπομπών CO2 καθενός νέου αυτοκινήτου Cf,c, διαιρούμενο διά Nf,c:

>ΑΝΑΦΟΡΑ ΣΕ ΓΡΑΦΙΚΟ>

4. Κατανομή μάζας των νέων επιβατικών αυτοκινήτων

Για καθεμία από τις ακόλουθες κατηγορίες μάζας, < 650, 650-750, 751-850, 851-950, 951-1050, 1051-1150, 1151-1250, 1251-1350, 1351-1550, 1551-1750, 1751-2000, 2001-2250, 2251-2500, 2501-2800 και > 2800 kg, πρέπει να καταγράφονται: ο αριθμός επιβατικών αυτοκινήτων νέας ταξινόμησης για κάθε τύπο καυσίμου, η μέση μάζα καθώς και οι μέσες ειδικές εκπομπές CO2 αυτών των οχημάτων.

Εάν Nf,m είναι ο αριθμός νέων αυτοκινήτων μιας συγκεκριμένης κατηγορίας μάζας m και ενός συγκεκριμένου τύπου καυσίμου f, τότε η μέση μάζα Mf,m,ave αυτών των οχημάτων υπολογίζεται ως το άθροισμα των μεμονωμένων μαζών Mf,m κάθε αυτοκινήτου διαιρούμενο διά Nf,m:

>ΑΝΑΦΟΡΑ ΣΕ ΓΡΑΦΙΚΟ>

Εάν Sf,m είναι η ειδική εκπομπή CO2 των μεμονωμένων αυτοκινήτων μιας συγκεκριμένης κατηγορίας μάζας και τύπου καυσίμου τότε, κατ' αναλογία, η μέση ειδική εκπομπή CO2 αυτών των οχημάτων δίνεται από τον τύπο:

>ΑΝΑΦΟΡΑ ΣΕ ΓΡΑΦΙΚΟ>

5. Κατανομή της μέγιστης καθαρής ισχύος των επιβατικών αυτοκινήτων νέας ταξινόμησης

Για καθεμία από τις ακόλουθες κατηγορίες μέγιστης καθαρής ισχύος, < 30, 30-40, 41-50, 51-60, 61-70, 71-80, 81-90, 91-100, 101-110, 111-120, 121-130, 131-140, 141-150, 151-160, 161-170, 171-180, 181-200, 201-250, 251-300 και > 300 kW, πρέπει να καταγράφονται: ο αριθμός επιβατικών αυτοκινήτων νέας ταξινόμησης για κάθε τύπο καυσίμου, η μέση μέγιστη καθαρή ισχύς, καθώς και οι μέσες ειδικές εκπομπές CO2 αυτών των οχημάτων.

Εάν Nf,p είναι ο αριθμός νέων αυτοκινήτων για μια συγκεκριμένη κατηγορία ισχύος p και τύπο καυσίμου f, τότε η μέση καθαρή ισχύς Pf,p,ave αυτών των οχημάτων υπολογίζεται ως το άθροισμα των μεμονωμένων τιμών μέγιστης καθαρής ισχύος Pf,p κάθε νέου αυτοκινήτου διαιρούμενο διά Nf,p:

>ΑΝΑΦΟΡΑ ΣΕ ΓΡΑΦΙΚΟ>

Εάν Sf,p είναι η ειδική εκπομπή CO2 των μεμονωμένων αυτοκινήτων μιας συγκεκριμένης κατηγορίας ισχύος κινητήρα και ενός συγκεκρμένου τύπου καυσίμου, τότε, κατ ' αναλογία, η μέση ειδική εκπομπή CO2 αυτών των οχημάτων δίνεται από τον τύπο:

>ΑΝΑΦΟΡΑ ΣΕ ΓΡΑΦΙΚΟ>

6. Κατανομή του κυβισμού κινητήρα των επιβατικών αυτοκινήτων νέας ταξινόμησης

Για καθεμία από τις ακόλουθες κατηγορίες κυβισμού κινητήρα < 700, 701-800, 801-900, 901-1000, 1001-1100, 1101-1200, 1201-1300, 1301-1400, 1401-1500, 1501-1600, 1601-1700, 1701-1800, 1801-1900, 1901-2000, 2001-2100, 2101-2200, 2201-2400, 2401-2600, 2601-2800, 2801-3000, 3001-3500, 3501-4500 και > 4500 cm3 πρέπει να καταγράφονται: ο αριθμός επιβατικών αυτοκινήτων νέας ταξινόμησης για κάθε τύπο καυσίμου, ο μέσος κυβισμός κινητήρα, καθώς και οι μέσες ειδικές εκπομπές CO2 αυτών των οχημάτων.

Εάν Nf,c είναι ο αριθμός νέων αυτοκινήτων για μια συγκεκριμένη κατηγορία κυβισμού κινητήρα c και ένα συγκεκριμένο τύπο καυσίμου f, τότε ο μέσος κυβισμός κινητήρα Cf,c,ave αυτών των οχημάτων υπολογίζεται ως το άθροισμα των μεμονωμένων κυβισμών κινητήρα Cf,c κάθε νέου αυτοκινήτου διαιρούμενο διά Nf,c:

>ΑΝΑΦΟΡΑ ΣΕ ΓΡΑΦΙΚΟ>

Εάν Sf,c είναι η ειδική εκπομπή CO2 των επί μέρους αυτοκινήτων μιας συγκεριμένης κατηγορίας κυβισμού κινητήρα και ενός συγκεκριμένου τύπου καυσίμου, τότε, κατ' αναλογία, η μέση ειδική εκπομπή CO2 αυτών των οχημάτων δίνεται από τον τύπο:

>ΑΝΑΦΟΡΑ ΣΕ ΓΡΑΦΙΚΟ>

ΠΑΡΑΡΤΗΜΑ IV

Μορφή των διαβιβαστέων στην Επιτροπή πληροφοριών παρακολούθησης

Στη συνέχεια παρουσιάζεται συνοπτικά η μορφή υπό την οποία τα κράτη μέλη οφείλουν να διαβιβάζουν στην Επιτροπή τις πληροφορίες παρακολούθησης, υπολογιζόμενες σύμφωνα με τη μεθοδολογία του παραρτήματος ΙΙΙ.

1. Ειδικές εκπομπές CO2 υπολογιζόμενες ως μέσος όρος όλων των πρωτοταξινομούμενων επιβατικών αυτοκινήτων ενός συγκεκριμένου τύπου καυσίμου

Για κάθε διαφορετικό τύπο καυσίμου τα κράτη μέλη παρέχουν τον αριθμό επιβατικών αυτοκινήτων νέας ταξινόμησης και τη μέση τιμή των ειδικών εκπομπών CO2 των αυτοκινήτων αυτών. Τα στοιχεία υποβάλλονται σε μορφή πίνακα, όπως παρουσιάζεται κατωτέρω, όπου οι τιμές εκπομπών CO2 στρογγυλοποιούνται στον πλησιέστερο ακέραιο.

>ΘΕΣΗ ΠΙΝΑΚΑ>

2. Μέσες ειδικές εκπομπές CO2 ανά κατασκευαστή και τύπο καυσίμου

Τα στοιχεία σχετικά με όλα τα πρωτοταξινομούμενα επιβατικά αυτοκίνητα νέας ταξινόμησης πρέπει να ομαδοποιούνται ανά κατασκευαστή και να υποδιαιρούνται περαιτέρω ανά τύπο καυσίμου (π.χ. βενζίνη και πετρέλαιο ντίζελ). Για κάθε υποομάδα, τα κράτη μέλη υποβάλουν όλες τις μέσες τιμές των ειδικών εκπομπών CO2 και τους αριθμούς επιβατικών αυτοκινήτων στα οποία βασίζονται. Οι απαραίτητες πληροφορίες διαβιβάζονται σε μορφή πίνακα όπως παρουσιάζεται κατωτέρω. Και εδώ οι τιμές εκπομπών CO2 στρογγυλοποιούνται στον πλησιέστερο ακέραιο.

>ΘΕΣΗ ΠΙΝΑΚΑ>

3. Κατανομή των εκπομπών CO2 του στόλου νέων επιβατικών αυτοκινήτων

Για κάθε διαφορετικό τύπο καυσίμου τα κράτη μέλη παρέχουν τον αριθμό νέων επιβατικών αυτοκινήτων που έχουν ταξινομηθεί σε κάθε χωριστή κατηγορία εκπομπών CO2 ανά κατασκευαστή και για το σύνολο όλων των κατασκευαστών, σύμφωνα με το ακόλουθο σχήμα.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

4. Κατανομή της μάζας, ισχύος και κυβισμού κινητήρα των νέων επιβατικών αυτοκινήτων

Για τα χαρακτηριστικά των οχημάτων, μάζα, ισχύς και κυβισμός κινητήρα έχουν καθοριστεί κατηγορίες και για κάθε κατηγορία πρέπει να διαβιβάζονται συγκεντρωτικά στοιχεία. Τα στοιχεία που απαιτούνται, ανά κατασκευαστή και για το σύνολο όλων των κατασκευαστών, αφορούν τον αριθμό πρωτοταξινομούμενων οχημάτων σε κάθε κατηγορία, τη μέση τιμή της ιδιότητας (μάζα, ισχύς, κυβισμός κινητήρα) και τη μέση τιμή ειδικών εκπομπών CO2 των επιβατικών αυτοκινήτων κάθε κατηγορίας. Οι τιμές της μάζας, ισχύος και κυβισμού κινητήρα και των ειδικών εκπομπών CO2 πρέπει να καταχωρούνται στρογγυλοποιημένες στον πλησιέστερο ακέραιο.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 15 Ιουνίου 1998, η Επιτροπή υπέβαλε στο Συμβούλιο πρόταση οδηγίας του Συμβουλίου για την καθιέρωση συστήματος παρακολούθησης των μέσων όρων των ειδικών εκπομπών διοξειδίου του άνθρακα από τα νέα επιβατικά αυτοκίνητα, βάσει του άρθρου 130 Σ παράγραφος 1 της συνθήκης(1).

2. Η Οικονομική και Κοινωνική Επιτροπή και το Ευρωπαϊκό Κοινοβούλιο γνωμοδότησαν στις 3 Δεκεμβρίου 1998(2) και στις 17 Δεκεμβρίου 1998(3), αντίστοιχα.

3. Στις 12 Φεβουαρίου 1999, η Επιτροπή υπέβαλε τροποποιημένη πρόταση στο Συμβούλιο(4).

4. Στις 23 Φεβρουαρίου 1999, το Συμβούλιο καθόρισε την κοινή του θέση σύμφωνα με το άρθρο 189 Γ της συνθήκης.

II. ΣΤΟΧΟΣ

Η Κοινότητα έχει δεσμευθεί να σταθεροποιήσει τις εκπομπές CO2 στα επίπεδα του 1990 μέχρι το έτος 2000 και να μειώσει τις εκπομπές της ενός συνόλου αερίων "θερμοκηπίου" κατά 8 % σε σχέση με τα επίπεδα του 1990 μέχρι την περίοδο 2008-2012.

Η πρόταση της Επιτροπής αποτελεί μέρος της κοινοτικής στρατηγικής για τη μείωση των εκπομπών CO2 των επιβατικών αυτοκινήτων και τη μείωση της κατανάλωσης καυσίμου και αποτελεί απάντηση, μεταξύ άλλων, στα συμπεράσματα του Συμβουλίου της 25ης Ιουνίου 1996 ότι ένα σύστημα παρακολούθησης των εκπομπών CO2 θα αποτελούσε σημαντικό και χρήσιμο εργαλείο για την αξιολόγηση της αποτελεσματικότητας της εφαρμοζόμενης στρατηγικής όπως και για την παροχή πληροφοριών σχετικά με τις μεταβολές της αγοράς που επηρεάζουν άλλους στόχους κοινοτικής στρατηγικής και την αξιολόγηση των επιπτώσεων της στρατηγικής στην αγορά νέων αυτοκινήτων. Ο μηχανισμός παρακολούθησης θα συσταθεί βάσει υπαρχόντων πηγών πληροφοριών στα κράτη μέλη, όπως το πιστοποιητικό συμμόρφωσης και τα έγγραφα έγκρισης τύπου.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Α. Γενικές παρατηρήσεις

Το Συμβούλιο ενέκρινε πλήρως ή εν μέρει, και σε μερικές περιπτώσεις κατ' αρχήν, ένδεκα τροπολογίες (τροπολογίες αριθ. 2, 6, 7, 8, 27, 29, 33, 42, 43, 44 και 45) που πρότεινε το Ευρωπαϊκό Κοινοβούλιο. Σε αυτές περιλαμβάνονται η υποχρέωση των κρατών μελών να υπολογίζουν τα δεδομένα ανά κατασκευαστή, όπως και για όλους τους κατασκευαστές, και η υποβολή της ετήσιας έκθεσης της Επιτροπής τόσο προς το Ευρωπαϊκό Κοινοβούλιο όσο και προς το Συμβούλιο. Στις διάφορες παραμέτρους που θα παρακολουθούνται έχουν προστεθεί περαιτέρω κατηγορίες για να βελτιωθεί η ακρίβεια των μετρήσεων, και κατά συνέπεια, να καταστεί δυνατό να εξαχθούν ακριβέστερα συμπεράσματα από την ανάλυση.

Β. Τροπολογίες που έγιναν δεκτές από την Επιτροπή αλλά δεν περιλαμβάνονται στην κοινή θέση

Το Συμβούλιο, παρόλο που σημειώνει ότι πιθανόν θα έπρεπε να περιληφθεί η παράμετρος του μεγέθους (μήκος επί πλάτος) στα στοιχεία τα οποία θα αναφέρονται από τα κράτη μέλη, δεν το έπραξε δεδομένου ότι δεν υπάρχει σχετική κοινοτική νομοθεσία σε αυτόν τον τομέα, και για αυτό το λόγο απέρριψε την τροπολογία αριθ. 35.

Ορισμένες τροπολογίες του προοιμίου οι οποίες είχαν γίνει δεκτές από την Επιτροπή, δεν διατηρήθηκαν επειδή δεν θα ήταν συνεπείς με τς διατάξεις της απόφασης (τροπολογία αριθ. 46) ή επειδή προτιμήθηκε διατύπωση η οποία συμφωνεί περισσότερο με τις δεσμεύσεις που έχει αποδεχθεί η Κοινότητα (τροπολογία αριθ. 1).

Γ. Κύριες αλλαγές ή νέα στοιχεία που εισήγαγε το Συμβούλιο

Εκτός από την καλύτερη διατύπωση των ορισμών, τη βελτίωση της αντιστοιχίας των παραπομπών προς τη σχετική κοινοτική νομοθεσία και την εισαγωγή διασταυρούμενων παραπομπών μεταξύ του άρθρου 4 και του παραρτήματος III, ώστε να διευκολυνθεί η εφαρμογή της εν λόγω απόφασης από τις αρμόδιες υπηρεσίες των κρατών μελών, έγιναν οι ακόλουθες αλλαγές στην πρόταση:

- παρόλο που το Συμβούλιο, όπως και η Επιτροπή, δεν συμπεριέλαβε στην οδηγία τα ελαφρά επαγγελματικά οχήματα λόγω έλλειψης κοινοτικής μεθόδου έγκρισης τύπου για τη μέτρηση των εκπομπών CO2 αυτών των οχημάτων, προσέθεσε (άρθρο 2 παράγραφος 13 και άρθρο 4 παράγραφος 2 της κοινής θέσης) στο πεδίο της οδηγίας την κατηγορία των οχημάτων με εναλλακτική πηγή ενέργειας, όπως ορίζεται στο παράρτημα II της οδηγίας 70/156/ΕΟΚ, επειδή θεωρείται ότι η κατηγορία αυτή αποκτά αυξανόμενη σημασία στην αγορά επιβατικών αυτοκινήτων και όσον αφορά τις εκπομπές CO2,

- η διαδικασία που θα ακολουθεί η Επιτροπή για να διασφαλίζει ότι η ποιότητα των δεδομένων που συγκεντρώνουν τα κράτη μέλη ικανοποιεί τους σκοπούς του μηχανισμού παρακολούθησης (βλέπε άρθρα 3 παράγραφος 3 και άρθρο 4 της κοινής θέσης) τροποποιήθηκε, ώστε να διευκρινισθούν τα αντίστοιχα καθήκοντα των κρατών μελών και της Επιτροπής και να περιορισθεί η διαβίβαση πληροφοριών για την ποιότητα των δεδομένων σε επίπεδο που είναι πραγματικά απαραίτητο για την αποτελεσματική λειτουργία του συστήματος,

- οι διάφορες ημερομηνίες που αναφέρονται στην πρόταση τροποποιήθηκαν με κύριο στόχο τη διασφάλιση ότι οι αντίστοιχες διατάξεις θα μπορούν να εφαρμοσθούν πραγματικά με δεδομένη την πιθανή ημερομηνία έναρξης ισχύος της παρούσας απόφασης.

Η Επιτροπή συμφώνησε με τις τροπολογίες του Συμβουλίου.

(1) ΕΕ C 231 της 23.7.1998, σ. 6.

(2) ΕΕ C 40 της 15.2.1999, σ. 8.

(3) ΕΕ C 98 της 9.4.1999.

(4) ΕΕ C 83 της 25.3.1999, σ. 9.